बलात्‍कार के आरोपी बिशप जेम्‍स फ्रैंको मुलक्‍कल की गिरफ्तारी की मांग कर रहे ननों को कई संगठनों का समर्थन मिला है। उन्‍होंने सोमवार को कोच्चि हाई कोर्ट के पास अनिश्चितकालीन अनशन शुरू कर दिया है। दूसरी तरफ, बिशप की संस्‍था मिशनरीज ऑफ जीसस ने एक प्रेस नोट जारी कर कहा कि वह ननों का समर्थन नहीं करेगा। नोट में कहा गया, ”हम हाई कोर्ट के बाहर हमारे खिलाफ प्रदर्शन कर रही सिस्‍टर्स की निंदा करते हैं। जहां तक हमारा सवाल है, हम इस विरोध प्रदर्शन से शर्मिंदा और दुखी हैं। हमारी आत्‍मा पीड़‍िता और एक निर्दोष इंसान को सूली पर चढ़ाने की मांग करती सिस्‍टर्स के साथ खड़े होने की इजाजत नहीं देती।”